Broj: 711-I-1101-P-337-18/20-06-19

Zagreb, 19. lipnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu** **dužnosnika Valtera Flege, župana Istarske županije**,na 89. sjednici, održanoj 19. lipnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Valtera Flege, župana Istarske županije, u vezi zapošljavanja ……………… u Politehnici Pula, neće se pokrenuti, budući da iz prikupljenih podataka i zaprimljene dokumentacije ne proizlazi da je dužnosnik počinio povredu odredbi ZSSI-a.**

Obrazloženje

Povjerenstvo je dana 29. listopada 2018.g. pod brojem 711-U-3068-P-337/18-01-4 zaprimilo neanonimnu prijavu mogućeg sukoba interesa dužnosnika Valtera Flege, župana Istarske županije, povodom koje se vodi predmet P-337/18.

U predmetnoj prijavi se u bitnom navodi kako je na konferenciji za novinare u Puli, 19. listopada 2018. dekan Pulske Politehnike, ……………… pred puno svjedoka izjavio kako je prije godinu dana morao zaposliti suprugu …………….. budući da je na njezinom zapošljavanju inzistirao Valter Flego.

Povjerenstvo je dana 2. listopada 2018.g. pod brojem 711-U-3106-P-343/18-01-3 zaprimilo neanonimnu prijavu mogućeg sukoba interesa dužnosnika Vlatera Flege koja se vodila pod brojem P-343/18.

U predmetnoj prijavi podnositelj navodi kako je gospođa ………………, supruga predsjednika Skupštine Istarske Županije, zaposlena po nalogu, a da ona želi ugasiti Politehniku. Pritom se u prijavi poziva na članak izašao na portalu iPress te izjavu bivšeg dekana danu za HRT radio Pula 19. listopada 2018.g.

S obzirom da se navedene prijave odnose na istog dužnosnika i temelje na istom činjeničnom stanju, a da je Povjerenstvo nadležno javnopravno tijelo za vođenje oba postupka, Povjerenstvo je radi ekonomičnosti donijelo zaključak da će se voditi jedan postupak pod brojem P-337/18.

Člankom 3. stavkom 1. podstavkom 38. ZSSI-a propisano je da su župani dužnosnici u smislu odredbi ZSSI-a. Povjerenstvo je uvidom u Registar dužnosnika utvrdilo da je Valter Flego obnašao dužnost župana Istarske županije od 8. lipnja 2013.g. do 25. svibnja 2017.g. te ponovno od 26. svibnja 2017. do 2. srpnja 2019.g. Stoga je, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. .

Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno članku 4. stavku 2. ZSSI-a, član obitelji dužnosnika u smislu toga Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

U navedenom predmetu Povjerenstvo je povodom navoda iz prijave, a radi donošenja odluke o tome postoje li okolnosti koje ukazuju na povredu odredbi ZSSI-a zatražilo od Politehnike Pula očitovanje i relevantnu dokumentaciju koja se odnosi na zapošljavanje ……………. u predmetnoj tehničko-poslovnoj školi te od HRT radio Pula dostvu tonskog zapisa izjave bivšeg dekana ……………. kako bi se utvrdio točan sadržaj navodne izjave.

Na traženje Povjerenstva, Politehnika Pula očitovala se dopisom KLASA: 740-01/19-01, URBROJ: 2168/01-380-PVT-02/01-19-03 od 21. veljače 2019.g. navodeći da je na Politehnici Pula zaposlena doc.dr.sc. ……………….. od 2017.g. te da obavlja poslove prodekanice za znanost i nove projekte. Nadalje, navodi se kako je na mjesto prodkanice imenovana Odlukom stručnog vijeća Politehnike Pula od 08. veljače 2018. godine (KLASA: 003-08/18-01, URBROJ: 2168/01-18- 10) i potvrđena je od strane Upravnog vijeća Politehnike Pula od 20. veljače 2018. godine (KLASA: 003-06/18-01, URBROJ: 2168/01-380-PVT-01/01-18-09). Navodi se i kako je postupak imenovanja i potvrđivanja proveden je u skladu s člankom 34. Statuta Politehnike Pula. Naime, navodi se kako su sukladno članku 42. Statuta Politehnike Pula zaposlenici ove visoke škole su nastavnici, osobe u suradničkom zvanju i ostali zaposlenici. Nastavnici se biraju u nastavna zvanja, a sukladno članku 44. Statuta Politehnike Pula nastavna zvanja na ovoj visokoj školi jesu: predavač, viši predavač i profesor visoke škole. Nadalje, sukladno članku 45. Statuta Politehnike Pula ugovor o radu na nastavničko radno mjesto sklapa se na neodređeno vrijeme s obavezom provođenja reizbora ili izbora na više radno mjesto svakih pet godina. Tadašnji dekan Politehnike Pula mr.sc. …………… sklopio je Ugovor o radu na neodređeno vrijeme s dr.sc. ………………. (KLASA: 112-02/17-01, URBROJ: 2168/01-380-PVT-04/01-17) s obavezom provođenja izbora ili unapređenja svakih pet godina. Isto tako, navodi se da se na natječaj objavljen u Narodnim novinama broj 98/2017. od 04.10.2017. za izbor u nastavno zvanje predavača (puno radno vrijeme) prijavila dr.sc. ……………… te da je sukladno članku 2. Pravilnika o ustroju i radu matičnih povjerenstava i provedbi postupka izbora, matično povjerenstvo stručno povjerenstvo Vijeća veleučilišta i visokih škola Republike Hrvatske koje daje mišljenje ispunjavaju li pristupnici minimalne uvjete u postupku izbora u nastavna zvanja. Matično povjerenstvo za društvene znanosti dalo je 29. siječnja 2018. godine (KLASA: 602-04/17-01/0293, URBROJ: 355-06-05-18-0002) pozitivno mišljenje da dr.sc. ……………… ispunjava uvjete Vijeća veleučilišta i visokih škola Republike Hrvatske za izbor u nastavno zvanje predavača u području društvenih znanosti. Navodi se i kako je na sjednici Stručnog vijeća Politehnike Pula održanoj 08. veljače 2018. godine (KLASA: 003-08/10-01, URBROJ: 2168/01-380-PVT-03/01-18-11) donesena odluka kojom je dr.sc. …………….. izabrana u nastavno zvanje predavača na vrijeme od 5 godina. Nadalje, navodi se i kako je prethodno opisan postupak sklapanja Ugovora o radu i izbora u nastavna zvanja s obavezom izbora ili unapređenja svakih pet godina, a sukladno članku 45. Statuta Politehnike Pula, standardni postupak koji je primijenjen i kod ostalih nastavnika izabranih u nastavna zvanja na Politehnici Pula. Isto tako, napominje se kako je prije sklapanja ugovora o radu, dr.sc. …………….. imala je sklopljen Ugovor o djelu (KLASA: 112-04/17-01, URBROJ: 2168/01-380-PVT-02/01-17-5, od 29. ožujka 2017. godine) za poslove izrade Programa za razvoj i usavršavanje pedagoških kompetencija nastavnika Politehnike Pula i predavanja te radionice „Pedagoški minimum za nastavnike“ kojeg je potpisao bivši dekan mr.sc. ……………….. Pritom se napominje i kako sadašnjem dekanu nije poznato je li dr.sc. ………………….. zaposlena na nečiji prijedlog ili preporuku, osim činjenica da je sklopljen ugovor o djelu, ugovor o radu, proveden natječaj i postupak izbora u nastavno zvanje kako to predviđa Statut Politehnike Pula i Zakon o znanstvenoj djelatnosti i visokom obrazovanju. Navodi se i kako je Stručno vijeće Politehnike Pula na sjednici održanoj 15. i 18. veljače 2019. godine (KLASA: 003- 08/10-01, URBROJ: 2168/01-380-PVT-02/01-19-09 od 18. veljače 2018. godine) izabralo, te je odlukom dekana (KLASA: 003-08/10-01, URBROJ: 2168/01-380-PVT-02/01-19-09 od 18. veljače doc.dr.sc. ………………. imenovana za prodekanicu za nastavu i studente te ukoliko navedenu odluku potvrdi Upravno vijeće istoj će prestati mandat kao v.d. prodekanicce za znanost i nove projekte. U prilog očitovanju dostavljena je i sva dokumentacija na koju se Politehnika Pula u očitovanju poziva.

Uvidom u dostavljenu dokumentaciju utvrđeno je da je dana 4. listopada 2017.g. raspisan natječaj za izbor u nastavna zvanja i to: jedan nastavnik u nastavno zvanje viši predavač- znanstveno polje elektrotehnika, jedan nastavnik u nastavno zvanje viši predavač-znanstveno polje fizika i jedan nastavnik u nastavno zvanje predavač- znanstveno polje pedagogija. Na natječaj se za nastavno zvanje predavač, polje pedagogija javila dr.sc. ……………. dana 30. listopada 2017.g. . Dana 29. siječnja 2018.g. Matično povjerenstvo za društvene znanosti dalo je mišljenj da dr.sc. ………………. ispunjava sve uvjete Vijeća veleučilišta i visokih škola Republike Hrvatske za izbor u nastavno zvanje redavača u području društvenih znanosti, polje pedagogija. Nadalje, 8. veljače 2018.g. donesena odluka kojom se dr.sc……………….bira za vršiteljicu dužnosti prodekanice za znanost i nove projekte te je odlukom Upravnog vijeća Politehnike Pula potvrđena odluka Stručnog vijeća od 8. veljače 2018.g. Navedenu je odluku u ime Upravnog vijeća potpisao predsjednik Upravnog vijeća.

Uvidom u sudski registar Trgovačkog suda u Pazinu utvrđeno je pod MBS: 040159322, OIB: 79550001298 upisana stanova Politehnika Pula te kao jedini osnivač iste Istarska županija- Uvidom u zbirku isprava utvrđeno je kako je 15. svibnja 2019.g. Trgovački sud u Pazinu donio rješenje kojim se naziv subjekta pod navedenim OIB-om mijenja u Istarsko veleučilište-Universita Istriana di scienze applicate.

Uvidom u članak na portalu iPress naslova „IDS-ova vlast smjenjuje dekana ……….. i preuzima Politehniku: morali smo zaposliti gospođu ………“ od 19. listopada 2018.g. Povjerenstvo je utvrdilo kako se u predmetnom članku, između ostalog, navodi „ … Po nalogu smo morali zaposliti ……………, a ona želi ugasiti Politehniku.“

Preslušavanjem tonskog zapisa dostavljenog od HRT radio Pule Povjerenstvo je utvrdilo kako bivši dekan Politehnike Pula, ………………. u dijelu u kojem objašnjava razloge provedene revizije u Politehnici, na spominje dužnosnika Valtera Flegu.

Uvidom na službene internetske stranice Istarske županije i stranke Istarski demokratski sabor- Dieta Democratica Istriana utvrđeno je kako je ……………. predsjednik Skupštine Istarske županije te da su ……………… i Valter Flego članovi navedene stranke.

Na temelju prikupljenih podataka i dokumentacije, vezano za zapošljavanje doc.dr.sc. ………….. na Politehnici Pula, Povjerenstvo ne nalazi da je u postupanju dužnosnika Valtera Flege došlo do mogućeg počinjenja povreda odredbi ZSSI-a, s obzirom da je utvrđeno da je doc.dr.sc. ……………. zaposlena na temelju objavljenog i provedenog javnog natječaja.

Isto tako Povjerenstvo nije utvrdilo niti interesnu povezanost dužnosnika Valtera Flege s …………… kao niti sa njezinim suprugom ……….... Naime, Povjerenstvo ukazuje da je kroz svoju dosadašnju praksu zauzelo načelan stav da se članstvo dužnosnika i druge fizičke osobe u istoj političkoj stranci samo po sebi ne smatra okolnošću prema kojoj se ta druga osoba (pa tim više niti član obitelji te druge osobe) smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, no ta okolnost nije sama po sebi dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Prema tome, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana.

Iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena niti jedna druga činjenica ili okolnost koja bi povezivala dužnosnika Valtera Flegu s jedne strane sa ……………. ………..s druge strane, osim činjenice da je dužnosnik Valter Flego član iste političke stranke kao i suprug ….……………..

Stoga je Povjerenstvo utvrdilo predmetnu prijavu neosnovanom i na temelju članka 39. stavka 1. ZSSI-a, donijelo odluku da neće pokrenuti postupak sukoba interesa kao u točki I. izreke.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Valter Flego, elektronička dostava
2. Na znanje podnositeljima prijava
3. Objava na internetskoj stranici Povjerenstva
4. Pismohrana